CELEX: 32019R0463
Language: et
Date: 2019-01-30 00:00:00
Title: Komisjoni delegeeritud määrus (EL) 2019/463, 30. jaanuar 2019, millega muudetakse Euroopa Parlamendi ja nõukogu määrust (EL) 2015/2365 seoses selliste üksuste loeteluga, kelle suhtes kohaldatakse erandit (EMPs kohaldatav tekst)

22.3.2019   
               
               
                  ET
               
               
                  Euroopa Liidu Teataja
               
               
                  L 80/16
               
            
         KOMISJONI DELEGEERITUD MÄÄRUS (EL) 2019/463,
         30. jaanuar 2019,
         millega muudetakse Euroopa Parlamendi ja nõukogu määrust (EL) 2015/2365 seoses selliste üksuste loeteluga, kelle suhtes kohaldatakse erandit
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust, (1) eriti selle artikli 2 lõiget 4,
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu artikli 50 kohase teate oma kavatsuse kohta EList välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kaks aastat pärast teate esitamist, kui Euroopa Ülemkogu ei otsusta kokkuleppel Ühendkuningriigiga ühehäälselt seda perioodi pikendada.
                  
               
                     (2)
                  
                  
                     Läbirääkijate vahel kokku lepitud väljaastumislepinguga nähakse ette kord liidu õiguse sätete kohaldamiseks Ühendkuningriigi suhtes ja Ühendkuningriigis ka pärast kuupäeva, mil lõpeb aluslepingute kohaldamine Ühendkuningriigi suhtes ja Ühendkuningriigis. Kui nimetatud leping jõustub, kohaldatakse määrust (EL) 2015/2365, sealhulgas kõnealuse määruse artikli 2 lõike 2 punktiga a ette nähtud erandit Ühendkuningriigi suhtes ja Ühendkuningriigis üleminekuperioodil vastavalt kõnealusele lepingule ning kohaldamine lõpeb üleminekuperioodi lõppedes.
                  
               
                     (3)
                  
                  
                     Erisätete puudumise korral tooks Ühendkuningriigi väljaastumine liidust kaasa selle, et Ühendkuningriigi keskpanga, muude sarnaseid ülesandeid täitvatele asutuste ja muude avaliku sektori asutuse suhtes, kelle ülesanne on valitsemissektori võla haldamine või kes on kaasatud valitsemissektori võla haldamisse Ühendkuningriigis, ei kohaldata enam erandit, mis on määruse (EL) 2015/2365 artikli 2 lõike 2 punktiga a ette nähtud Euroopa Keskpankade Süsteemi (EKPS) liikmetele, liikmesriikide muudele sarnaseid ülesandeid täitvatele asutustele ning muudele liidu ametiasutustele, kelle ülesanne on valitsemissektori võla haldamine või kes on kaasatud valitsemissektori võla haldamisse.
                  
               
                     (4)
                  
                  
                     Komisjon on hinnanud selliste keskpankade ja avaliku sektori asutuste rahvusvahelist käsitlemist, kelle ülesanne on valitsemissektori võla haldamine või kes on kaasatud valitsemissektori võla haldamisse, õigusakti alusel, mida kohaldatakse Ühendkuningriigis seoses väärtpaberite kaudu finantseerimise tehingutega pärast Ühendkuningriigi liidust väljaastumist, ning on esitanud Euroopa Parlamendile ja nõukogule oma järeldused.
                  
               
                     (5)
                  
                  
                     Komisjoni hinnangus jõuti järeldusele, et Ühendkuningriigi keskpank ja avaliku sektori asutused, kelle ülesanne on valitsemissektori võla haldamine või kes on kaasatud valitsemissektori võla haldamisse, tuleks vabastada määruse (EL) 2015/2365 artikli 4 kohase teatamiskohustuse ja artikli 15 kohaste uuesti kasutamise läbipaistvuse nõuete täitmisest.
                  
               
                     (6)
                  
                  
                     Ühendkuningriigi ametiasutused on kinnitanud EKPSi liikmete staatust, õigusi ja kohustusi, sealhulgas oma kavatsust teha käesoleva määruse (EL) 2015/2365 artikli 2 lõikes 2 sätestatuga sarnane erand EKPSi liikmetele, muudele sarnaseid ülesandeid täitvatele liikmesriikide asutustele ja muudele liidu avaliku sektori asutustele, kelle ülesanne on valitsemissektori võla haldamine või kes on kaasatud valitsemissektori võla haldamisse.
                  
               
                     (7)
                  
                  
                     Seega tuleks Ühendkuningriigi keskpank, muud sarnaseid ülesandeid täitvad asutused ja muud avaliku sektori asutused, kelle ülesanne on valitsemissektori võla haldamine või kes on kaasatud valitsemissektori võla haldamisse Ühendkuningriigis, lisada määruses (EL) 2015/2365 sätestatud selliste üksuste loetellu, kelle suhtes kohaldatakse erandit.
                  
               
                     (8)
                  
                  
                     Seepärast tuleks määrust (EL) 2015/2365 vastavalt muuta.
                  
               
                     (9)
                  
                  
                     Komisjon jälgib ka edaspidi korrapäraselt määruse (EL) 2015/2365 artikli 2 lõikes 2 sätestatud selliste keskpankade ja ametiasutuste õiguslikku käsitlust, kelle suhtes kohaldatakse erandit teatamiskohustusest ja uuesti kasutamise läbipaistvuse nõuetest. Kõnealust loetelu võib ajakohastada, kui nende kolmandate riikide õiguskorras toimub muutusi ja kui ilmneb uusi asjaolusid. Uue hindamise tulemusel võidakse mõned kolmandad riigid jätta välja selliste üksuste loetelust, kelle suhtes kohaldatakse erandit.
                  
               
                     (10)
                  
                  
                     Käesolev määrus peaks jõustuma võimalikult kiiresti ja seda tuleks kohaldada alates päevast, mis järgneb päevale, mil lõpetatakse määruse (EL) 2015/2365 kohaldamine Ühendkuningriigi suhtes ja Ühendkuningriigis,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2015/2365 artikli 2 lõikesse 2 lisatakse punkt c:
            
               
                           „c)
                        
                        
                           keskpangale ja muudele asutustele, kes täidavad sarnaseid ülesandeid, ja muudele avaliku sektori asutustele, kelle ülesanne on valitsemissektori võla haldamine või kes on kaasatud valitsemissektori võla haldamisse Suurbritannias ja Põhja-Iiri Ühendkuningriigis.“
                        
                     
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates päevast, mis järgneb päevale, mil lõpetatakse määruse (EL) 2015/2365 kohaldamine Ühendkuningriigi suhtes ja Ühendkuningriigis.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. jaanuar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 337, 23.12.2015, lk 1.